Roan Ash betower luisteraars en gehoor - Innibos
Met sy rasperstem en sielvolle lirieke het Roan Ash op Saterdag, 29 Mei 2021 beslis 'n paar nuwe aanhangers bygekry toe hy tydens die afgelope Innibos In jou huis-konsert opgetree het. Roan skryf sy eie musiek en het bekendheid verwerf toe hy deur Apple Music Nashville gekies is om deel te wees van hul Country Musiek-veldtog. Slegs 5 kunstenaars in die wêreld het hierdie eer te beurt geval.
Hy het al saam met vele bekende kunstenaars soos Jo Black en Appel liedjies geskryf vir hul albums. Buiten sy liedjieskryftalent is hy veral gewild vir sy unieke stem en passievolle vertolking. Roan is een van die kunstenaars wie se musiek die meeste gestroom word. Sy liedjie If I ever saw heaven is al meer as 4.3 miljoen keer gestroom.
Hy het tydens sy optrede vertel hoe sy pa hom reeds van kleins af in 'n kombers toegedraai het en saam laat luister het na optredes van bekende Country en Rock-kunstenaars. Hy het as't ware hierop grootgeword.
Hy bly tans in George en het dit baie geniet om in die Laeveld te kom kuier.
Die gehoor aan huis van Marius en Lana Nel het die vertoning terdeë geniet en luidkeels saamgesing. Die luisteraars op 100.5fm het ewe lekker saamgekuier en het hom met 'n paar interessante vrae bestook. Een luisteraar wou byvoorbeeld weet of sy hom aan haar baie mooi dogter kan voorstel, waarop hy lekker gelag het en gesê het dat hy reeds getroud is.
Die Innibos In jou huis-konserte word moontlik gemaak deur 'n borgskap van kykNET en word regstreeks deur 100.5fm uitgesaai. Die donasies wat die gaste tydens hierdie konsert gegee het, gaan aan KANSA geskenk word.
Charl du Plessis tree by die volgende In jou huis-konsert op wat op Saterdag, 26 Junie 2021 plaasvind. Almal is welkom om 19:00 in te skakel op 100.5fm en saam te luister.